२०१२ साली झी मराठी वरील, सतीश राजवाडे दिग्दर्शित "एका लग्नाची दुसरी गोष्ट" या मालिकेतून पुन्हा एकदा मुक्ता बर्वे आणि स्वप्निल जोशी यांची जोडी रसिकांच्या भेटीला आली. एका जाहिरात कंपनीत काम करणारी राधा महेश देसाई (मुक्ता बर्वे) आणि सॉफ्टवेअर इंजिनिअर असलेला घनःश्याम काळे (स्वप्निल जोशी) घरच्यांच्या दबावाला कंटाळून कॉन्ट्रॅक्ट मॅरेज करतात आणि शेवटी खरोखरीच एकमेकांच्या प्रेमात पडतात अशी या मालिकेची कथा रसिकांना वर्षभर खिळवून ठेवण्यात यशस्वी ठरली.मुक्ताने साकारलेले राधाचे पात्र आणि दोघांची प्रेमकहाणी रसिकांनी अक्षरशः उचलुन धरली. केवळ हाय TRP नाही तर झी मराठीच्या इतिहासातील सुवर्णपान या शब्दात या मालिकेचा गौरव केला गेला. 

माकडाच्या हाती शॅम्पेन या नाटकाचे २०१२ साली "बदाम राणी गुलाम चोर" या चित्रपटात रूपांतर केले. सतीश राजवाडे दिग्दर्शित या चित्रपटात मुक्ताने उपेंद्र लिमये, पुष्कर श्रोत्री आणि आनंद इंगळे यांच्या बरोबर काम केले. यातील मुक्ताने साकारलेले पेन्सिल नावाचे पात्र खूप आवडले. टाइम्स ऑफ इंडियाने मुक्ताच्या अभिनयाचा "मुक्ताने पेन्सिलचे पात्र चोखपणे वठविले आहे!" या शब्दात गौरव केला.

२०१३ साली, मुक्ता ने गिरीश जोशी यांच्या बरोबर टोरांटोमध्ये प्रसिद्ध अशा फायनल ड्रॅफ्ट या नाटकाचा प्रयोग सादर केला. 

२०१३ साल मुक्तासाठी अत्यंत महत्त्वाचे आणि यशस्वी वर्ष होते. या वर्षी आपल्या "रसिका प्रॉडक्शन्स" ( रसिका जोशी या प्रसिद्ध अभिनेत्री मैत्रिणीस स्मरणात ठेवून ) या कंपनी द्वारे मुक्ताने नाट्य निर्मितीत प्रवेश केला. इरावती कर्णिकलिखित आणि समीर विद्वंस दिग्दर्शित "छापा काटा" या नव्या नाटकात मुक्ताने मैत्रेयी भागवत या आजच्या काळातील मुलीचे तिच्या आईशी असलेले नातेसंबंध दाखवणारे पात्र साकारले.यात काही प्रयोगांसाठी मैत्रयी भागवतच्या आईची भूमिका रीमा लागू आणि नंतर नीना कुलकर्णी यांनी साकारली. जिला चांगले जगण्याची आस आहे आणि ती ते नाकारत नाही, त्यासाठी ती धडपडते आहे एक अशी मुलगी आणि जिला एकटेपणाची भीती आहे, मुलीची काळजी आहे आणि प्रेमापोटी तिला बांधून ठेवण्यासाठी आटपिटा करते आहे, एक अशी आई, अशा आई- मुलीच्या नात्याची गोष्ट अत्यंत समर्थपणे दाखवणारे नाटक रसिकांना खूप आवडले. या नाटकासाठी मुक्ता बर्वे आणि सहनिर्माते श्री. दिनेश पेडणेकर यांना दिनानाथ मंगेशकर पुरस्कार (२०१४चा सर्वोत्कृष्ट नाटकाचा पुरस्कार) लता मंगेशकर यांच्या हस्ते मिळाला. 

२०१३ साली अजय नाईक यांच्या दिग्दर्शनातील पदार्पणातील "लग्न पहावे करून" या चित्रपटात उमेश कामत बरोबर प्रेमकथा साकारली. वधुवर सूचक मंडळ स्थापन केलेल्या अदिती टिळक या मुलीची भूमिका मुक्ताने अत्यंत समर्पकरीत्या साकारली. "इंडियन नर्व" ने तिच्या कामाचे कौतुक पुढील शब्दात केले आहे, "कामगिरीनुसार, मुक्ता एक दृढ आणि निश्चयी आदिती म्हणून आहे. तिला अपयशी होण्याची भीती असते. हे त्यातले सर्वोत्कृष्ट पात्र आहे. तिने ही भूमिका अगदी चोखपणे निभावली." २०१३ मध्ये रेणू देसाई निर्मित "मंगलाष्टक वन्स मोअर" या चित्रपटातून मुक्ता बर्वे आणि स्वप्निल जोशी यांची जोडी पाहायला मिळाली. लग्नानंतर ​नवऱ्याच्या भोवती आयुष्य विणून स्वतःला विसरलेली आरती पाठक या अत्यंत भाबड्या आणि हळव्या मुलीचे चित्रण मुक्ताने अतिशय उत्तमरीत्या साकारले. "द टाईम्स ऑफ इंडिया" ने तिच्या अभिनयाचे वर्णन पुढील शब्दात केले "मुक्ता तिच्या कॉमिक टाइमिंग आणि संवाद वितरणासह उत्कृष्ट आहे". 

२०१४ मध्ये मुक्ताने कवितांवर आधारित "रंग नवा" या कार्यक्रमाची निर्मिती केली. या मध्ये संगीतकार मिलिंद जोशी यांच्याबरोबर "ज्ञात कवींच्या अज्ञात कविता" या विषयावरील आणि स्वतः लिहिलेल्या काही कविता सादर केल्या. 

२०१४ साली रत्‍नाकर मतकरी लिखित "शॉट" या कथेवरुन चित्रित केलेल्या शॉर्ट फिल्ममध्ये मुक्ताने श्रुती हे पात्र साकारले. मुक्ता बर्वे आणि सुप्रिया मतकरी यांच्या भूमिका असलेली ही शॉर्ट फिल्म अनेक चित्रपट महोत्सवांतून दाखवली गेली.

२०१२ ते २०१४ : एका लग्नाची दुसरी गोष्ट आणि इतर नाटक व चित्रपट
२०१५-१६ : ‘डबलसीट’चे यश आणि पुढील प्रवास
२०१७: हृदयांतर : एक महत्त्वाचा टप्पा
अभिनयातील कारकीर्द